b'\n_START_ARTICLE_\nVeliki petek\n_START_PARAGRAPH_\nV\xc3\xa9liki p\xc3\xa9tek je premakljiv kr\xc5\xa1\xc4\x8danski praznik. Praznuje se v petek pred veliko no\xc4\x8djo. Veliki petek skupaj z velikim \xc4\x8detrtkom in veliko soboto sestavlja velikono\xc4\x8dno tridnevje._NEWLINE_V petek pred praznikom pashe (judovske velike no\xc4\x8di) je dal Poncij Pilat Jezusa mu\xc4\x8diti in kri\xc5\xbeati, zato je veliki petek posve\xc4\x8den spominu Jezusovega trpljenja in smrti. Tega se kristjani spominjajo zlasti ob molitvi kri\xc5\xbeevega pota, ki opisuje dogodke od Pilatove obsodbe do Jezusove smrti._NEWLINE_Veliki petek je edini dan v letu, ko ve\xc4\x8dina kr\xc5\xa1\xc4\x8danskih Cerkva ne obhaja svete ma\xc5\xa1e - na ta dan je samo besedno bogoslu\xc5\xbeje brez evharisti\xc4\x8dne daritve. Velik del besednega bogoslu\xc5\xbeja zavzemajo slovesne pro\xc5\xa1nje in \xc4\x8da\xc5\xa1\xc4\x8denje kri\xc5\xbea.'